07/07/2020 | Administración Autonómica
Xunta de Galicia
Consellería de Economía, Emprego e Industria
Xefatura Territorial da Coruña
Servizo de Emprego e Economía Social
Resolución de inscrición e publicación do convenio colectivo de “FERROVIAL SERVICIOS, SA, para o persoal adscrito ao servizo de dinamización e mediación sociocultural da rede de centros cívicos do concello de Santiago de Compostela” 2019-2021

Logo de constituirse a comisión negociadora do convenio colectivo da empresa “FERROVIAL SERVICIOS, SA, para o persoal adscrito ao servizo de dinamización e mediación sociocultural da rede de centros cívicos do concello de Santiago de Compostela” 2019-2021, (código de convenio número 15100941012020), subscríbese con data 21 de maio de 2019 o texto do convenio colectivo polas partes lexitimadas, e solicítase a súa inscrición e publicación con data 05 de xuño de 2019. O 02 de maio e o 18 de xuño de 2020 recíbese nova documentación en contestación aos requirimentos do 10 de febreiro e 02 de xuño de 2020. De acordo co disposto no artigo 90 e concordantes do Real Decreto Lexislativo 2/2015, do 23 deoutubro, polo que se aproba o texto refundido da Lei do estatuto dos traballadores (BOE núm 255, do 24 de outubro de 2015) e no artigo 2.1 e concordantes do Real Decreto 713/2010, do 28 de maio, sobre rexistro e depósito de convenios e acordos colectivos de traballo, (BOE núm.143, do12 de xuño de 2010), así coma na Orde do 29 de outubro de 2010 pola que se crea o rexistro de convenios e acordos colectivos de traballo na Comunidade Autónoma de Galicia (DOG núm 222, do 18 de novembro) modificada pola Orde do 14 de marzo (DOG núm.60 de 26 de marzo de 2013). Considerando que a xefatura territorial de economía, emprego e industria da Coruña é competente para resolver a inscrición do convenio colectivo da empresa “FERROVIAL SERVICIOS, SA, para o persoal adscrito ao servizo de dinamización e mediación sociocultural da rede de centros cívicos do concello de Santiago de Compostela” 2019-2021, e para dispoñer a súa publicación segundo o disposto no artigo 62.2 en consonancia co artigo 35 do Decreto 135/2017, do 28 de decembro, polo que se establece a estrutura orgánica da consellería de economía, emprego e industria (DOG núm 18, de 25 de xaneiro de 2018). De acordo con todo o indicado, RESOLVO: 1. A inscrición do convenio colectivo da empresa “FERROVIAL SERVICIOS, SA, para o persoal adscrito ao servizo de dinamización e mediación sociocultural da rede de centros cívicos do concello de Santiago de Compostela” 2019-2021, no rexistro de convenios e acordos colectivos de traballo da Comunidade Autónoma de Galicia.2. A remisión do convenio colectivo da empresa “FERROVIAL SERVICIOS, SA, para o persoal adscrito ao servizo de dinamización e mediación sociocultural da rede de centros cívicos do concello de Santiago de Compostela” 2019-2021, ao Boletín Oficial da provincia da Coruña para a súa publicación. A Coruña, 02 de xullo de 2020 O xefe territorial de economía, emprego e industria Yurena Maria Guinda Laiglesia CONVENIO COLECTIVO DA EMPRESA FERROVIAL SERVICIOS E O SEU PERSOAL ADSCRITO AO SERVICIO DE DINAMIZACIÓN E MEDIACIÓN SOCIOCULTURAL DA REDE DE CENTROS CÍVICOS DO CONCELLO DE COMPOSTELA. CAPÍTULO I. NORMAS XERAIS Artigo 1.- Ámbito de aplicación. O presente convenio colectivo regulará as condicións de traballo da empresa FERROVIAL SERVICIOS, co seu persoal adscrito ao Servizo de dinamización e mediación sociocultural da rede de centros cívicos do Concello de Santiago de Compostela. Se inclúen, entre outros, servizos de: creación e interpretación de obras artísticas e literarias, de explotación de zonas artísticas, de zonas recreativas, de impartición de talleres e aulas de xogos e outros servizos culturais, xestión de bibliotecas e realización de actividades de dinamización dixital e servizos de conserxería. Artigo 2.- Vixencia, duración e denuncia. O presente convenio colectivo entrará en vigor a partir da data da firma do presente convenio, (o 21 de maio de 2019) incorporando os acordos previos e con independencia da data de publicación no boletín oficial correspondente, e finalizará o 31 de decembro de 2021. Con tres meses de antelación ó seu vencemento ( 1 de outubro de 2021), entenderase automaticamente denunciado, nembergantes continuará a aplicarse o seu contido normativo ata a sinatura dun novo convenio. Este Convenio permanecerá vixente mentres non exista outro que o substitúa. A negociación iniciarase en Outubro de 2021. A partir do 1 de Xaneiro de 2022, todos os conceptos económicos incrementaranse nunha contía igual a o IPC do ano anterior, que será aboada con efecto retroactivo dende o 30 de Xuño do 2022 sempre que con anterioridade se publique a nova licitación do servizo e sempre e cando non haxa acordo de novo convenio. Artigo 3.- Absorción e compensación. As condicións, económicas sociais e laborais contidas no presente convenio teñen o carácter de mínimos, polo que se manterán e non compensarán nin absorverán, calesquera outras que o persoal tivera con anterioridade á entrada en vigor deste convenio, e sempre que melloren este. Artigo 4.- Comisión Paritaria. Como órgano de interpretación, vixilancia e solución de conflitos do pactado no presente convenio, crearase unha Comisión Mixta Paritaria integrada polos representantes legais do centro asinantes do convenio e un representante legal da empresa. As partes asinantes deste convenio durante a súa vixencia acordan someterse ás disposicións contidas no Acordo Interprofesional Galego sobre procedementos extraxudiciais de solución de conflitos de traballo (AGA), nos propios termos en que estean estipulados, co alcance e nos modos establecidos no propio AGA. A comisión paritaria será a encargada de resolver as discrepancias que poidan xurdir para a no aplicación das condicións de traballo a que se refire o artigo 82.3. A comisión se somete os procedementos e prazos de actuación para a solución das discrepancias producidas en su seno ós sistemas no xudiciais de solución de Conflitos establecidos no AGA (acordo Galego Interprofesional de Solución extraxudicial de Conflitos colectivos). Funcións: A Comisión paritaria terá as seguintes funcións: a) Vixilancia e seguimento do cumprimento de este Convenio. b) Interpretación da totalidade dos preceptos do presente Convenio. c) Conciliación en conflitos colectivos que supoñan a interpretación e aplicación das normas de este Convenio. d) Cantas funcións tendan á maior eficacia do presente Convenio, ou se deriven do estipulado no seu texto. Procedementos. As cuestións que se promovan ante a Comisión paritaria adoptarán a forma escrita e o seu contido será o suficiente para que poida examinar y analizar a cuestión co necesario coñecemento da causa, debendo ter como contido obrigatorio: a) Exposición sucinta e concreta do asunto. b) Razóns e fundamentos que entenda lle asisten ó propoñente. c) Proposta e petición concreta que se lle formule á Comisión. A Comisión deberá emitir informe en prazo de sete días, dende o momento en que se produza a reunión sobre os asuntos que se lle sometan. CAPÍTULO II. CONDICIÓNS DE TRABALLO E SALARIAIS Artigo 5.- Xornada de traballo. A xornada de traballo efectiva será dun máximo de 35 horas semanais e 1582 horas anuais. Transitoriamente aplicarase a redución de xornada do seguinte xeito: Para os efectos de calcular a porcentaxe de parcialidade dos contratos a tempo parcial a xornada será a seguinte: Ano 2019: 38 horas semanais Ano 2020:37.5 horas semanais Ano 2021: 37 horas semanais. As partes acordan que a xornada irá tendendo no sucesivo cara a unha xornada semanal de 35 horas para todos os efectos. Enténdese por dedicación toda aquela actividade efectuada dentro da xornada de traballo que esté relacionada coa actividade propia, tempo de preparación, avaliacións, programación, relación directa cos usuarios e usuarias e outras tarefas de natureza análoga. En todo caso as horas de xornada contratada serán sempre presenciais no centro de traballo e respectaranse as porcentaxes máis vantaxosas que melloren na actualidade o estipulado neste artigo, mentres se siga prestando as mesmas actividades. Os tempos máximos e mínimos de adicación a cada actividade serán os regulados no anexo I deste convenio. Artigo 6.- Calendario laboral. O calendario laboral anual será acordado entre a empresa e o Comité, en caso de desacordo as partes sometaranse a unha mediación, mentres a empresa publicará aplicará un calendario unilateral. Artigo 7.- Condicións económicas. As condicións económicas estrutúranse nos seguintes conceptos: Salario base, Plus de actividade e pagas extraordinarias. O plus de actividade sustitue a o Plus Voluntario ou a o Plus Ad-Persom, a partires da data da sinatura deste Convenio O persoal afecto ao presente convenio percibirá en concepto de salario base as cantidades indicadas na táboa salarial segundo a súa categoría profesional e número de horas contratadas. O persoal percibirá en concepto de Plus de actividade as cantidades fixadas na táboa salarial. Este plus percibirase en doce pagas anuais. O Plus de actividade é un plus que cobrará todo o persoal adscrito a o Servizo de Dinamización e mediación sociocultural da rede de Centros Civicos do Concello de Santiago de Compostela, ou calquera outra denominación que teña o servizo. As cantidades de salario base, Plus de activade extras serán as indicadas no anexo II Artigo 8.- Gratificacións extraordinarias. O persoal afecto a este convenio percibirá dúas gratificacións extraordinarias, de xullo e de decembro polo concepto de salario base. A paga de xullo devengarase anualmente, do 1 de xullo ao 30 de xuño e a de decembro do 1 de xaneiro ao 31 de decembro. O seu aboamento, efectuarase os días 23 de xuño e 23 de decembro, respectivamente. As contías das ditas pagas quedan especificadas na táboa salarial adxunta. Artigo 9.- Dietas e desprazamentos O persoal que teña que desprazarse a distintos centros do servizo dentro da mesma xornada laboral percibirá a cantidade de 0,20 euros por quilómetro en aqueles desprazamentos que superen os 2 quilómetros dun centro a outro. Artigo 10.- Vacacións. O persoal comprendido no presente convenio gozará dun período anual de vacacións de 31 días naturais, coincidindo co mes de agosto, sempre que os centros pechen durante ese mes. En caso de permanecer os centros abertos en agosto o persoal desfrutará de 23 días laborables ( computando 5 días laborábeis por semana) de vacacións, comezando en día laborable neste caso. Artigo 11.- Contratación. Os contratos de obra ou servizo determinado terán unha duración máxima de 3 anos. CAPÍTULO III. CONDICIÓNS SOCIAIS E OUTRAS APLICACIÓNS Artigo 12.- Permisos retribuídos A persoa traballadora, logo de aviso e xustificación, poderá ausentarse do traballo, con dereito a remuneración, por algún dos motivos e polo tempo que se indica, sen perxuicio do establecido no artigo 37 do Estatuto dos traballadores: A) asuntos propios: O persoal do servizo terá dereito a catro días de asuntos propios ó ano. Para o ano 2019 serán 4 días por persoa. Os días de asuntos propios deberán ser solicitados con 7 días de antelación ó seu desfrute con carácter xeral, agás por circunstancias de forza maior, que o preaviso será como mínimo de 24 horas. Poderán desfrutar deste permiso nun mesmo centro e día un máximo de 3 persoas se non supera o 50% da plantilla efectiva dese día. No mes de decembro non se poderán desfrutar máis de 2 días por persoa. Estes días poderán desfrutarse ata o 31 de xaneiro seguinte do ano ó que pertencen. En caso de coincidencia na solicitude dos días, asignarase por orde de solicitude, tendo preferencia a solicitude anterior, se a coincidencia se repetise, a preferencia terá carácter rotativo. B) Permiso por enfermidade: O persoal terá dereito a 2 días retribuídos por enfermidade grave, hospitalización de familiares ata segundo grao de consanguinidade ou afinidade da persoa traballadora. Estes días poderán desfrutarse en calquera momento mentres dure a hospitalización. C) Acompañamento de familiares: o persoal terá dereito a 8 horas de permiso retribuído ao ano para acompañar a familiares de primeiro grao de consanguinidade ou afinidade da persoa traballadora para acudir a consulta médica. Artigo 13.- Permisos non retribuídos O persoal terá dereito a unha licenza de asuntos propios sen retribuír de 30 días ao ano, de xeito que 20 días desfrutaranse como máximo nun período, e 10 días poderán fraccionarse. O persoal avisará con 7 días de antelación ó seu desfrute con carácter xeral e cun mínimo de 24 horas por causas de forza maior. Artigo14.- Acumulación da lactación. O persoal terá dereito a acumular o permiso de lactación en 25 xornadas. En caso de que ambos proxenitores traballen neste servizo o desfrute corresponderá só a un deles, elixindo estes. En caso de que a regulación legal deste permiso sexa mellorada será de aplicación a máis beneficiosa para as traballadoras e traballadores. Artigo 15.- Incapacidade temporal. No caso de baixa por incapacidade temporal derivada de accidente ou enfermidade laboral, a empresa complementará a prestación que corresponda ata o 100% do salario mensual, dende o primeiro día de baixa e mentres dure a situación de I. T. As pagas extras percibiranse íntegras. No caso de enfermidade ou accidente común a empresa complementará na primeira baixa do ano, ata o 100% do salario mensual (salario e complementos) dende o primeiro día da baixa e ata un máximo de 10 días. A primeira baixa do ano ata os dez primeiros días tampouco suporán diminución nas pagas extraordinarias. Tras os primeiros 10 días da primeira baixa do ano, a empresa completará ata o 75% da base reguladora do mes anterior á súa baixa. Na segunda e sucesivas os traballadores e traballadoras terán dereito a cobrar dende o cuarto a o vixésimo primeiro día da baixa o 75% da base reguladora do mes anterior a súa baixa. Artigo 16.- Dereitos lingüísticos A empresa promoverá e facilitará o emprego da lingua galega entre o seu persoal, en particular na atención directa a persoas usuarias do servizo. Artigo 17.- Dereitos sindicais. As persoas representantes dos/as traballadores/as disporán dun crédito de horas sindicais retribuídas e mensuais, equivalente ás establecidas na lexislación vixente para o desenvolvemento das súas funcións representativas. As persoas representantes pertencentes á mesma central sindical poderán acumular as horas sindicais nunha bolsa anual que desfrutaran todos eles indistintamente. Artigo 18.- Excedencias. Voluntaria: o persoal terá dereito a solicitar unha excedencia voluntaria de entre 4 meses a cinco anos mantendo durante os dous primeiros anos reserva de posto de traballo Por coidado de familiares: O persoal terá dereito a solicitar excedencia por coidado de familiares con reserva de posto de traballo ata 3 anos. Por coidado de fillas/os: O persoal terá dereito a solicitar excedencia por coidado de fillas/os con reserva de posto de traballo ata que a crianza cumpra 5 anos. Aplicarase a tódalas excedencias solicitadas a partires do 1 de Xuño de 2018. Artigo 19.- Cobertura de vacantes Para a cobertura de postos que existan na empresa, ben por creación de novas prazas ou por cobertura de vacantes a empresa recorrerá en primeiro lugar á promoción interna do persoal laboral do servizo, indefinido ou temporais cunha antigüidade mínima de 6 meses sempre que se de a idoneidade da persoa para o posto. No caso de interinidades aquelas que excedan os 9 meses de prestación, excluíndo as coberturas por incapacidade temporal. A empresa informará previamente ó Comité e publicitará entre o persoal as vacantes a cubrir. A promoción interna rexerase polo protocolo de promoción interna contida no anexo III. Para a cobertura de postos que non se poidan cubrir por promoción interna a empresa recorrerá á bolsa de traballo composta polo persoal que preste servizos con antigüidade inferior a 6 meses e aquel persoal que, aínda non estando na empresa nese momento prestara servizos con anterioridade cun contrato temporal. Neste caso esixiranse os mesmos requisitos de formación que para a promoción interna. Os postos que non se cubran polos procedementos anteriores cubriranse por libre contratación da empresa, esixindo os mesmos requisitos de formación que no caso da promoción interna. Artigo 20.- Clasificación funcional Todo o persoal estará encadrado en algunha das seguintes categorías profesionais: 1. Animador/a 2. Monitor/a 3. Conserxe (Auxiliar de Servicios, Porteiro/Celador) 4. Bibliotecario/a (Tecnico de Información, Informador) 5. Coordinador/a. As funcións de cada categoría son as definidas no anexo IV deste convenio. Artigo 21.- Subrogación. Na sucesión de empresas na contrata operará a subrogación, conforme ó establecido no Convenio Colectivo Autonómico de Eventos, Servizos e Producións Culturais de Galicia (2013-2016). 1. Ao finalizar a concesión dunha contrata, os/as traballadores/as da empresa contratista saínte pasarán a ser adscritos/as á nova titular da contrata, que se subrogará en todos os dereitos e obrigas, sempre que se dea algún dos seguintes supostos: a) Traballadores/as en activo que presten servizos no dito centro cunha antigüidade mínima de seis meses, sexa cal fose a modalidade do seu contrato. b) Traballadores/as que no momento do cambio de titularidade da contrata estean enfermos/as, accidentados/as en excedencia, sempre e cando prestasen os seus servizos no centro de traballo de subrogación con anterioridade á suspensión do contrato de traballo, e que reúnan a antigüidade mínima establecida na letra a). c) Traballadores/as que, con contrato de interinidade, substitúan algúns dos traballadores citados na letra anterior. d) Traballadores/as de novo ingreso que, por exixencias do/a cliente, se incorporasen ao centro de traballo como consecuencia da ampliación da contrata, dentro dos últimos seis meses. e) O persoal incorporado polo anterior titular a este centro de traballo dentro dos seis meses seguirá pertencendo á dita empresa e non se producirá a subrogación citada agás que se acredite a súa nova incorporación ao centro e á empresa.2. Todos os supostos anteriormente recollidos deberá acreditalos, fidedigna e documentalmente, a empresa saínte no prazo de cinco días hábiles, mediante os documentos que se detallan ao final deste artigo. O prazo indicado contará desde o momento en que a empresa entrante comunique fidedigna mente á saínte ser a nova adxudicataria do servizo. De non cumprir este requisito, a empresa entrante, automaticamente e sen máis formalidades, subrogarase en todo o persoal que preste os seus servizos no centro de traballo. A comisión paritaria entenderá de calquera conflito que xurda en relación con este punto. En calquera caso, o contrato de traballo entre a empresa saínte e os/as traballadores/as só se extingue no momento en que se produza a subrogación deste á nova adxudicataria.3. Se a subrogación dunha nova titular da contrata implicase que un/unha traballador/a realizase a súa xornada en dúas ou máis contratas distintas, afectando unha soa delas o cambio de titularidade da contrata, os/as titulares das contratas deberán respectar o gozo conxunto do período de vacacións, que se axustará ao daquela contrata con que teña máis período. A empresa saínte aboará a liquidación que corresponda en todos os casos.4. A aplicación deste artigo será de obrigado cumprimento ás partes que vincula, empresa cesante, nova adxudicataria e traballador/a. Documentos que ten que facilitar a empresa saínte á entrante: – Documento de adscrición. – Certificado do organismo competente de estar ao día no pagamento da Seguridade Social. – Fotocopias das 6 últimas nóminas do persoal afectado. – Fotocopia dos TC1 e TC2 de cotización á Seguridade Social dos 6 últimos meses. – Copia do último contrato de traballo e as súas prórrogas, no caso de existiren. – Relación do persoal en que se especifique nome e apelidos, enderezo, teléfono, número de afiliación á Seguridade Social, antigüidade, categoría, xornada, horario, modalidade da súa contratación e data de gozo das súas vacacións. – Igualmente, e dentro dos 15 días seguintes á subrogación, a empresa saínte estará obrigada a enviar á empresa entrante copia dos documentos, debidamente dilixenciados por cada traballador/a, en que se faga constar que este/a recibiu da empresa saínte a súa liquidación de partes proporcionais dos seus haberes ata o momento da subrogación, e que non queda pendente ningunha cantidade. O incumprimento da entrega deste documento en nada afectará a subrogación dos/das traballadores/as. Artigo 22.- Dereito supletorio. En todo o non disposto neste convenio estarase ó establecido no II Convenio Colectivo Marco Estatal de Ocio Educativo e Animación Sociocultural, ou convenio que o substitúa no futuro. ANEXO I REGULAMENTO DE TEMPOS DE TRABALLO: 1. Bibliotecarios/as: o persoal desta categoría realizará unha xornada adicada á impartición de actividades con carácter regular que non excederá do 10 % da súa xornada contratada. O resto da xornada será para as tarefas propias da súa categoría.2. Animadores/as socioculturais: a porcentaxe de xornada adicada á impartición de actividades ordinarias será do seguinte xeito: a. Animadores/as que no curso 2018-2019 adican unha porcentaxe superior ó 50% da súa xornada ás actividades ordinarias, verán rebaixada a mesma nun 10% no curso 2019-2020. As de porcentaxe inferior ó 50% manterán a porcentaxe actual. b. Animadores/as que no curso 2019-2020 adican unha porcentaxe superior ó 40% da súa xornada ás actividades ordinarias, verán rebaixada a mesma nun 10% no curso 2020-2021. As de porcentaxe inferior a 40% manterán a súa porcentaxe. c. Animadores/as que no curso 2020-2021 adican unha porcentaxe superior ó 30% da súa xornada ás actividades ordinarias, verán rebaixada a mesma nun 10% no curso 2021-2022. Ao resto de animadores/as equipararase a porcentaxe do 30%. d. Novo/as animadores/as no servizo terán unha xornada de adicación non superior a o 30% de actividades ordinarias. e. Os animadores/as que tras o 2022 sigan por riba do 30% nde actividades ordinarias tenderán a o 30%. 3. Monitores/as de contrato igual ou superior a 10 horas semanais: as porcentaxes adicadas a impartición de actividades ordinarias e o tempo de preparación programación serán da seguinte maneira: a. Curso 2019-2020: 85% da súa xornada para actividades ordinarias e o resto para promoción e preparación. b. Curso 2020-2021: 80% da súa xornada para actividades ordinarias e o resto para promoción e preparación. c. Curso 2021-2022: 75% da súa xornada para actividades ordinarias e o resto para promoción e preparación. O persoal das aulas de xogo manterá a porcentaxe do 90% adicado a actividades ordinarias. Os monitores/as de contrato inferior a 10 horas semanais contarán cunha hora semanal como mínimo para promoción e preparación de actividades, ampliable por acordo entre empresa e persoa traballadora. O uso libre das aulas de informática terá a consideración de actividade ordinaria. En todo caso as horas de xornada contratada serán sempre presenciais no centro de traballo e respectaranse as porcentaxes máis vantaxosas que melloren na actualidade o estipulado neste artigo, mentres se siga prestando as mesmas actividades. ANEXO II: TÁBOAS SALARIAIS ANEXO III ANEXO III. PROTOCOLO DE PROMOCIÓNS INTERNAS FERROVIAL-CENTROS CÍVICOS 1. Ámbito territorial O ámbito do acordo será definido polo Convenio Colectivo de Empresa 2. Ámbito temporal O presente acordo entrará en vigor no momento da súa sinatura polas partes e manterá a súa vixencia en tanto non sexa denunciado por calquera delas mesmas e substituído por un novo.3. Vacantes Toda nova contratación sexa por creación de novas prazas ou por cuberta de vacantes recorrerá á promoción interna do persoal laboral do servizo, indefinido ou temporais, cunha antigüidade mínina de 6 meses, sempre que se de a idoneidade da persoa para o posto. No caso das interinidades aquelas que excedan os 9 meses de prestación, excluíndo as coberturas por incapacidade temporal. Afectará a aqueles postos que se veñen cubrindo de maneira provisional dende xuño do 2018.4. Convocatoria 4.1 Anuncio A empresa anunciará, ó menos con 30 días de antelación, as vacantes ou postos a cubrir, a data na que se iniciará o proceso e a data de fin, así como: - Numero de vacantes por categoría - Condicións requiridas - Forma e lugar de presentación - Puntuación mínima esixible 4.2 Condicións xerais Como norma xeral establécese que en cada convocatoria poderá presentarse calquera traballador da plantilla da empresa, sempre que cumpra cos requisitos expresados a continuación. - Non estar en excedencia voluntaria. Si se poderá optar se se atopa en excedencia por coidado de menor. - Mínimo de 6 meses traballados na empresa. - Non ter sido sancionado nos últimos dous anos por unha falta grave ou moi grave.4.3 Solicitudes Os candidatos deberán presentar as súas solicitudes ó responsable do contrato dentro do prazo que se indicará en cada unha das convocatorias. Poderase facer vía e-mail ou presencial quedándose o empregado cunha copia de dita solicitude.4.4 Programa O programa da promoción será aprobado pola empresa e consensuado co comité de empresa. Este programa, xunto coa convocatoria, será comunicada a tódolos empregados do servizo.5. Valoración de Candidatos Teranse en conta as seguintes circunstancias.5.1 Fase de Concurso Valoración de méritos. - Posuír o título que permita o desenrolo do posto a o que se opta, ou un título equivalente. Isto será en base as leis e normativas vixentes para cada posto. Condición (Si/Non) - Experiencia no posto a o que se concursa (0,5 punto por ano traballado rateándose por meses os períodos inferiores a un ano, ata un máximo de 5 puntos) sexa na mesma ou outra ubicación física. - Antigüidade no servizo (0.5 puntos por ano traballado rateándose por meses os períodos inferiores a un ano, ata 4 puntos) - Experiencia en postos relacionados co concurso (actividades secundarias do posto a o que se concursa, pero que se inclúan dentro das súas función (exemplo: bibliotecario animación á lectura)) (0,5 punto/ano traballado rateándose por meses os períodos inferiores a un ano ata 5 puntos) - Título universitario relacionado co posto (1 punto) - Cursos relacionados co posto (Mais 250 horas 0,6 puntos, de 100 a 250 horas 0,5 puntos, de 1 a 100 horas 0,3 puntos, ata un máximo de 5 puntos). 5.2 Probas Deberá presentarse un proxecto teórico a desenrolar para un ano no novo posto a o que se concursa. (ata 5 Puntos) 5.3. En caso de empata final de puntos entre candidatos, se asignará o posto ao traballador/a con máis antigüidade.6. Tribunal O tribunal estará formado polo persoal da empresa, Responsable do contrato e coordinador do servizo. O comité de empresa será informado dos resultados antes da resolución final que se lles comunicará ós traballadores.7. Publicación da resolución provisional A empresa comunicará a tódolos traballadores e a o comité a resolución provisional do posto.8. Reclamacións Deberán presentarse dentro do prazo de 15 días naturais contados dende a comunicación dos resultados. Estas reclamacións poderán presentarse vía e-mail ou presencialmente nas oficinas. Serán contestadas estas reclamacións nos 15 días naturais seguintes a presentación da reclamación polo tribunal. A empresa presentará un informe a o comité sobre a resolución, o cal terá acceso a todo o expediente, previa publicación da resolución definitiva.9. Publicación definitiva A empresa comunicará a tódolos traballadores a resolución definitiva e a data de inicio do aspirante no seu posta. ANEXO IV As funcións de cada categoría serán as seguintes.1.- Equipo de bibliotecas. Formado por especialistas en servizos bibliotecarios e animación a sociocultural. O seu cometido principal será o de dinamizar integralmente o servizo de bibliotecas.2.- Equipos de Dinamización Sociocultural e Animación Sociocultural Son os que dinamizan nas zonas que teñan asignadas e nos programas aos que se adscriban.3.- Conserxería. Son as persoas traballadoras encargadas da atención ao público en xeral nos equipamentos asignados. Serven de apoio aos equipos de dinamización e mediación sociocultural.